
Omnibus  ex  morbis  quibus  genus  humanum  est 
obnoxium,  illi  qui  mentem  invadunt  Medici  mi¬ 
sericordiam  vel  in  primis  jure  sibi  vindicant ;  quid 
enim  tristius  videri  potest,  quam  ruinam  ejus,  unde 
homo  caeteris  animalibus  praestat,  unde  etiam  deri¬ 
vantur  omnia  quae  vitam  possunt  reddere  beatam. 
Talibus  in  morbis  curandis,  medico  maxima  est 
copia  praestandi  artem,  atque  benevolentiam.  Hic 
ille  fiet  benignus  amicus  ;  atque  solertia,  quum 
forte  parum  successerit,  nunquam  tamen  statuetur 
non  maximam  laudem  meruisse. 

Delirium  Tremens,  de  quo  morbo  in  hac  disser¬ 
tatione  agetur,  quamvis  adhuc  non  locum  tenuit 
in  re  nosologica,  minime  tamen  est  negligendum, 
quippe  morbus  qui  et  vehementer  nervos  tentet, 
atque  saepe  ad  exitum  fatalem  properet. 

Antiquis  Viris  hic  morbus  parum  videtur  notus. 
Quod  autem  inter  eos  extitisset,  non  est  dubitan- 
dum,  etiamsi  adeo  rarus,  ut  cum  ortus  esset  eo¬ 
dem  nomine  cum  Phrenitide,  Mania  aliusve  hu- 
jusce  generis  poneretur. 

Recentioribus  autem  Medicis,  quae  de  hoc  mor¬ 
bo  sunt  explorata,  referre  debemus.  Hunc  ab 
aliis  disjunxerunt,  nomenque  huic  imposuerunt, 
adducti  scilicet  re  jam  crebrescenti  magis.  Ex 
quibusdam  auctoribus  quidem  intelligimus,  hodie 
pervulgatum  esse,  praesertim  in  oppidis  maritimis. 
Anno  post  Christum  natum  mdccci,  Doctor  Bur- 
ton  Pearson,  Anglus,  ex  oppido  Novi  Castelli, 
opusculum  edidit,  in  quo  signa  et  curationem 
hujus  morbi  accurate  exponit.  Hoc  iterum  edi¬ 
dit  scriptum  anno  mdcccxiii.  Hoc  opusculum 
tantum  valuit,  ut  medicorum  converteret  animum 
in  morbum  haud  aspernandum,  de  quo  adhuc 

prope  nihil  quidem  certe  fuerat  cognitum.  De¬ 
inde  provenit,  anno  mdcccxii,  dissertatio  a  Doc- 
tore  Armstrong,  cum  hoc  titulo,  “  An  Account 
“  of  the  Brain  Fever  of  Drunkenness.”  Hunc 
autem  sequenti  anno  excepit  libellus  a  Doctore 
Sutton  de  Delirio  Trementi,  unde  morbus  hoc 
nomen  adeptus  est.  In  opere  nuper  edito  a 
Doctore  Armstrong  de  Typho,  fusius  quam  an¬ 
tea  de  hoc  morbo  disseruit :  haeret  tamen  priori 
nomini,  respuens  illud  Suttonianum,  quia  non 
semper  adest  tremor.  Anno  mdcccxxiii,  Doctor 
Andreas  Blake,  ex  Insula  Sancti  Vincentii, 
opusculum  de  hoc  morbo  edidit,  cum  titulo,  “  De- 
“  lirium  Ebriositatis.” 

In  paginis  sequentibus  nobis  in  animo  est, 
symptomatum  historiam  reddere,  causas  indagare, 
diagnosin  et  prognosin  exponere,  quae  post  mor¬ 
tem  in  sectione  corporis  apparent  notare,  atque 
rationes  diversas  medendi  proferre. 

DE  SIGNORUM  HISTORIA. 

Hujus  mali  impetus  sunt  diversi,  nunc  lenti, 
nunc  celeres,  semper  autem  post  ebrietatem  fiunt. 
Saepius  per  aliquot  dies  ante  accessionem,  aeger 
tantum  queritur  quod  minus  potest  solitum  agere 
negotium.  Quum  accesserit,  pulsus  arteriarum 
fiunt  languidi,  manus  et  pedes  frigent,  et  plerum¬ 
que  suffusi  sunt  viscido  ac  gelido  humore,  et  vires 
aegri  sunt  admodum  fractae,  diminuti  calor,  rigor 
musculorum  in  extremis  corporis  partibus,  una 
cum  nausea  et  vomitu,  atque  tremoribus,  et  manibus 
et  linguae,  quae  est  humida,  sed  raro  aspera.  His 
accedunt  dejectio  animi,  vultus  solicitus,  oppressa 
praecordia,  frequens  suspirium,  somnus  tumultuo¬ 
sus,  cum  subsultu  atque  somniis  horrificis.  Gras- 
sante  malo,  aeger  feritatem  in  vultu  ostendit ;  fit 
irriquietus  j  quaerentibus,  responsum  admodum  cito 
dat,  et  statim  vult  agere,  aut  etiam  antevertere  qua 
in  re  putaverit  jussuros. 

Morbo  usque  ingravescente,  irritatio  nervorum 
patet,  vehemens  quam  mentis  alienatio  sequitur 

multiplex  et  varia  :  pulsus  arteriarum  acutior  fit, 
quamvis  exiguus  manet,  et  calor  summo  in  cor¬ 
pore  augetur  :  per  totum  morbum,  tamen,  nota¬ 
bilis  differentia  est  inter  calorem  manuum  et  pe¬ 
dum,  et  ipsius  corporis ;  primis,  ut  supra  dixi, 
gelidum  istum  et  viscosum  sudorem  habentibus, 
dum  superficies  corporis  potest  fieri  calida  et  sicca. 
Si  hic  status  corporis  non  levatur,  sudor  viscidus 
profuse  de  superficie  effluit.  Cum  quadam  alie¬ 
natione  mentis  comitatus,  aeger  persaepe  ac  violen¬ 
ter  luctatur  $  crebrescit  pulsus  arteriarum  ;  tre¬ 
mores  manuum  in  totum  corpus  fertur,  atque  in 
subsultum  tendinum  vergit  ;  pupillae  valde  con¬ 
trahuntur,  vultus  pallidus  et  solicitus,  lingua  sor¬ 
dida  et  arida,  mentis  alienatio  augetur,  et  horridae 
imagines  ante  oculos  versantur.  Suas  plerumque 
credit  res  penitus  eversas,  aut  quosdam  in  per¬ 
niciem  suam  consensisse,  atque  se  aliquo  in  loco 
alieno  cohiberi.  Hoc  animo,  summis  cum  viri¬ 
bus,  ab  illis  circumstantibus  evadere  conatur,  si 
coerceant.  Haec  conamina  ut  strenua,  ita  vacua 
sunt  ab  omni  odio  aut  malignitate  in  cohibentes. 
Videtur  statim  oblivisci  praeterita ;  mox  autem 

denuo  exfcitatur  illis  vanis  imaginibus  quae  menti 
conturbatae  usque  subjiciuntur.  Imaginatio  adeo 
dominatur,  ut  credat  se  videre  horrendas  formas, 
atque  implorat  auxilium  ut  arceat.  Haec  modo 
videntur  esse  pediculi  super  lecto  aut  in  stragu¬ 
lis  repentes.  Interdum  putat  se  audire  in  cubi¬ 
culo  insolitas  voces,  et  colloquitur  invicem  aus¬ 
cultans  et  respondens,  perinde  quasi  plures  ad¬ 
sint.  iEgri  saepe  adeo  sunt  occupati  in  aedifican¬ 
do,  in  rationibus  faciendis,  consiliis,  numerandis 
pecuniis,  aliisque  hujusce  generis,  ut  si  alloquaris, 
aut  prorsus  sint  inscii,  aut  acerbe  respondeant  se 
nolle  interpellari.  Ubi  negotiis  non  sunt  intenti, 
penitus  occupati  sunt  cum  conjurationibus  et  peri¬ 
culis  quae  sibi  impendere  videntur.  Secundum 
animi  mutationes  mirae  variationes  vultus  quoque 
notantur ;  opinionem  pertinaciter  defendunt,  prae¬ 
sertim  si  aspere  adverseris,  atque  tunc  propensiores 
sunt  ad  iram.  Tamen,  si  blande  interroges,  non- 
nunquam  recte  ac  suaviter  respondent ;  plura  au¬ 
tem  haudquaquam  sunt  continuo,  ab  his  quaerenda 
ne  perturbentur,  ac  in  pristinam  inconsequentiam 
delabantur.  Si  familiares  viderint,  nomina  eorum 

persaepe  obliviscuntur,  quum  homines  ipsos  tene¬ 
ant.  Quorum  in  alios  acerrime  increpant,  simul 
tutelam  et  amicitiam  poscentes  aliorum. 

Quod  ad  morbi  spatium  attinet,  fere  tres,  qua- 
tuor,  quinque,  aut  etiam  duodecim  dies  continua¬ 
tur  ;  exempla  tamen  non  desunt,  in  quibus  ad 
hebdomadas  quatuor  usque,  aut  sex  protrahitur. 
In  his,  morbus  habetur  chronicus.  Quibus  autem 
malum  longum  urget  fere  in  hebdomada  tertia, 
quartave,  faustus  vel  lethalis  exitus  fiet.  In  qui¬ 
bus  morbus  levior,  hebdomadas  usque  sex  aut 
plures  durabit,  sed  in  his  mentis  alienatio  fere 
longior  existit ;  et  pluribus  in  exemplis,  haec  per 
totam  vitam  extenditur. 

Eventum  faustum  saepissime  somnus  quietus 
antecedit.  Sed  si  delirium  raro  intermissum,  vi¬ 
gilia,  sudor  profluens,  atque  talia  signa,  cum  sin¬ 
gultu,  oculorum  distortione  patent.  Cutis  fri¬ 
gida  et  viscosa,  et  subsultus  tendinum  sequuntur ; 
convulsiones,  denique,  aut  coma  superveniunt,  et 
mortis  adventum  ostendunt. 

CAUSAE. 

* 

t 

Quod  in  primis  obnoxium  facit  Delirio  Tre¬ 
menti,  ut  constat  inter  omnes  Auctores  qui  de  hoc 
scripserunt,  est  usus  immodicus  liquorum,  qui 
spirituosi  dicuntur.  Hic  morbus  Iere  invadit 
quum  post  crebriores  potus  meracioresque  hi  re¬ 
pente  fuerint  remissi,  aut  omnino  relicti,  et  vide¬ 
tur  nasci  ex  inopia  soliti  irritamenti.  Quum  vires 
corporis  ab  incitamentis  aliquamdiu  sustentatae 
fuerint ;  si  haec  confestim  auferamus,  aut  etiam 
diminuamus,  hoc  cordis  vim  et  arteriarum  adeo 
debilitabit,  ut  non  ex  aequo  sanguis  dispertitus  sit. 
Venarum  congestio  fiet,  quae  vim  naturalem  op¬ 
primet,  vel  excitabit,  prout  conditio  hujus  in  prae¬ 
sens  fuerit.  In  Ebriosis  autem,  ista  equilibrii  jac¬ 
tura  semper  evenire  videtur,  neque  unquam  videre 
est  durante  morbo  sanguinem  aequaliter  dispertiri. 
Sunt  qui  in  hoc  malum  adeo  proni  incidunt,  ut 
ad  hoc  minime  opus  sit  magna  intemperantia. 
Isti  hoc  modo  afficiuntur,  etiamsi  haudquaquam 

excesserint  quod  a  plerisque  nostratibus,  et  his  tem¬ 
poribus  aequum  censeatur. 

Non  desunt  tamen  aliae  hujus  morbi  causae.  In¬ 
terdum  fit  ut  homines,  praesertim  nervosae  fcemi- 
nae,  se  assuefaciant  iis  quae  valetudinem  paulatim 
et  tacite  subruant.  Doctor  Sutton  nobilem  vidit 
foeminam,  quae  per  immodicos  haustus  Tincturae 
Lavandulae  hunc  morbum  contraxerat.  Doctor 
Armstrong  autem  arcessitus  fuit  ad  aegram  quae 
hoc  delirio  laborabat,  quod  illam  invaserat  nimio 
ac  diuturno  usu  opii.  Quodcunque  vero  corpus 
infirmat,  proclivius  quoque  reddit  huic  malo,  ut 
fatigatio,  nimia  indulgentia  qualibet  in  re,  qua 
febres  excitentur  :  inaequales  etiam  animi  affectus, 
nunc  hilares,  nunc  tristes,  universa  denique  inci¬ 
tamenta,  ut  opium,  belladonna,  &c.  eodem  per¬ 
tinent.  Doctor  Sutton  refert  se  vidisse  hunc 
morbum  supervenientem  acutis  artuum  doloribus, 
Febri  Rubrae,  atque  Typho. 

DE  RATIONE  DIGNOSCENDI. 

Delirium  Tremens  a  Mania,  cui  est  simillima, 
ita  dignoscitur.  In  utrisque  morbis  adest  aliena- 

tio  mentis  ;  in  hoc  autem  alienatio  primum,  in 
illo  secundum  obtinuit  locum.  In  Mania  cogita¬ 
tiones  sunt  disjunctae,  atque  minus  exactae,  et  in¬ 
sanientes  huic  minime  possunt  succurrere  ;  si  in¬ 
terrogantur,  manent  aut  morosi  ac  taciti,  aut  mus¬ 
sitantes,  aut  prorsus  ab  re  atque  incohaerentia  re¬ 
spondent.  In  Delirio  Trementi,  e  contrario,  aeger, 
si  blande  alloquaris,  praesertim  incipiente  morbo, 
in  rem  atque  suaviter  respondebit ;  coercitione 
tamen  malum  semper  augetur.  Imagines  quae 
menti  occurrunt  plerumque  sunt  tristiores  ac  ma¬ 
gis  horrificae  quam  quae  insanienti  offeruntur, 
quamvis  in  hoc,  multo  facilius  dissipantur.  I11  his 
etiam  qui  Delirio  Trementi  laborant,  mens  fere  est 
penitus  occupata  de  re  familiari,  quam  credunt 
omnino  eversam. 

In  morbi  incrementis,  summis  enituntur  viribus 
ut  illuc  proficiscantur  quo  putant  res  suas  versari ; 
non  tamen  quales  insanientes  fallaciis  aut  dolis 
utuntur,  causa  obtinendi  quae  voluerint,  neque  ma¬ 
ligni  sunt,  aut  ira  commoti,  si  impediantur,  etiam¬ 
si  si  pertinaciter  atque  obstinatis  animis  in  hanc 
rem  elaboraverint.  Quae  ipsis  acciderint,  statim 

obliviscuntur,  neque  ullo  modo  phantasmata  quae 
in  impetu  mali  oblatae  fuerint,  in  memoriam  re¬ 
vocare  possunt. 

Delirium  Tremens  porro,  a  Mania,  propriis  qua¬ 
si  tremoribus  distinguitur  ;  subsultu  tendinum,  in¬ 
quiete  continua  et  indomita,  sudoribus  profluenti¬ 
bus  ac  viscidis,  in  ipsis  morbi  incrementis  :  his 
etiam  accedentibus  sub  vesperam,  atque  sub  lucem 
decedentibus  ;  quum  in  his  qui  insaniunt,  con¬ 
traria  obtinent.  Neque  inficiandum  est  tremores, 
quae  huic  proprii  perhibentur,  interdum  deesse  ; 
tum  autem  nobis  observandum  erit,  alia  signa  quae 
huic  certe  occurrunt,  horridas  nempe  imagines, 
usque  ante  oculos  volitantes,  atque  mentem  aegri 
turbantes,  solicitum  animum,  sudores,  continuam 
vigiliam  atque  agitationem,  pulsum  arteriarum  fre¬ 
quentem  et  imbecillum  ;  denique,  de  progressu  ac 
historia  ipsius  mali  praesentis,  si  qua  hoc  possimus, 
ad  discernendum,  utilissimum  erit  cognoscere. 

Delirium  Tremens  a  Tebre  Continua  cum  men¬ 
tis  abalienatione  discernitur,  carendo  hujus  calore 
febriculoso,  atque  lingua  sicca  ;  et  quum  pulsus 
arteriarum  sint  accelerati  in  utroque  morbo,  al- 

terius  tamen  pulsus  celeres,  obscuri  et  tremuli,  ab 
hujus  pulsu  celeri  sed  manifesto  ac  valido  facile 
distinguitur ;  neque  minus  ad  dignoscendum  ad¬ 
juvant  ista  vigilia,  sudores,  agitatio,  tremores,  alia¬ 
que  signa  jam  dicta. 

Hunc  morbum  a  Phrenitide  etiam,  quae  in  hac 
regione  ac  tractu  rara  est,  discernere  possumus,  per 
febrem  ardentem,  acutum  capitis  dolorem  sive  ce¬ 
phalalgiam,  arteriarum  pulsus  vehementes,  faciem 
rubentem,  lucis  atque  soni  intolerantiam,  oculos 
suffusos  et  rubescentes,  furorem,  coma.  In  Delirio 
Trementi  autem,  haec  signa  aut  ostenduntur  mitia 
aut  omnino  desunt,  atque  in  horum  loco  sunt  pul¬ 
sus  arteriarum  imbecilli  et  varii,  solicitudo,  tris¬ 
titia,  summa  cutis  mollis,  tremores,  subsultus  ten¬ 
dinum. 

Delirium  Tremens,  denique,  a  Typho,  seu  Febre 
Pestilente  dignoscere  est,  quod  non  ortum  ex  con¬ 
tagio,  quod  calor  summae  cutis  major  et  constan- 
tior,  quod  delirium  subito  advenit,  diutiusque  ma¬ 
net,  quod  vires  ab  initio  minus  prostratae  sunt, 
quam  quae  in  Typho  evenire  solitae. 

DE  PROGNOSI. 

Praesagia  hujus  mali  valde  sunt  incerta.  In¬ 
dicia  mitiora  habentur,  si  morbo  incipiente,  diu¬ 
turna  quies,  si  delirium  est  lenius,  si  tremores 
sedantur,  si  cutis  ad  solitam  temperiem  redit,  si 
pulsus  arteriarum  tardantur,  atque  manifestiores 
fiunt ;  ideoque  si  haec  eveniunt,  minus  de  malo 
vincendo  desperandum.  Accidit  tamen  nonnun- 
quam,  ut  inter  haec  atque  alia  signa  plerumque  sa¬ 
lutaria,  occurrant  repentinae  distentiones  nervo¬ 
rum,  atque  interimant.  vEtas  autem  hominis, 
pristina  valetudo,  duratio,  atque  gravitas  ipsius 
morbi,  prout  haec  fuerint  secunda  aut  adversa, 
plus  minus  ve  spei  afferent.  Indicia  quae  impor¬ 
tuna  perhibentur  sunt  pervigilium,  pulsus  arteria¬ 
rum  tenuis  et  celeris,  superficies  gelida  et  visco¬ 
sa,  vomitus  creber,  oculorum  pupillae  plurimum 
contractae,  quod  signum  saepe  strabismus  sequi¬ 
tur,  subsultus  tendinum,  nervorum  distentiones, 
vox  tenuata  et  imbecilla,  mentis  alienatio  conti¬ 
nua,  alvi  dejectiones,  quarum  ipsi  sunt  inscii,  et 

coma.  iEgri  qui  graviore  aliquo  luctu  ad  ebrio¬ 
sitatem  perducti  fuerint,  maxime  periclitantur. 
Durante  enim  malo  de  recenti  calamitate  perpe¬ 
tuo  insaniunt,  quod  dum  vires  animi  irritat,  ita 
etiam  frangit,  ut  haud  facile  huic  mederi  possis. 
Haec  erunt  satis  funesta  in  his  qui  intemperantiae 
penitus  dediti  fuerint,  et  qui  antea  laboraverint, 
ut  saepe  fit  chronica  hepatiti,  aut  affectu  aliquo 
istiusmodi  organico. 


DE  SECTIONE  CORPORIS. 

Corpora  eorum  hoc  morbo  laborantium,  quae 
post  mortem  incisa  fuerunt,  sunt  perpauca,  ideo- 
que  non  magna  est  copia  de  hac  re  disserenda. 
Exemplum  a  Doctore  Stark  enarratur,  quod  ille 
febrem  appellat,  quod  autem  revera  Delirium  Tre¬ 
mens  fuisse  videtur.  Hominem  peremit  nono 
die ;  capite  autem  inciso,  serosi  humores  inventi 
sunt  effusi  inter  membranam  cerebri  et  occipitium. 
Duobus  in  corporibus  quae  a  Doctore  Armstrong 
secta  fuerant,  levis  comperta  est  congestio  sangui- 

feris  in  vasis  cerebri  atque  jecinoris,  alia  omnia 
autem  sana.  Doctor  Sutton  sectionem  refert, 
qua  sanguinis  effusio  atque  congestio  in  cerebro 
patebant.  Alia  sectio  corporis  a  Doctore  Blake 
traditur,  ubi  ostendebantur  in  cerebro  vestigia  ob¬ 
scura  inflammationis  ;  omnes  ventriculi,  praecipue 
laterales,  multum  serosi  humoris  habebant.  Cho¬ 
roideus  plexus  nulla  turgescentia  praebebat ;  quae 
thoraci  atque  alvo  inerant,  omnia  convenientia. 
De  Causa  Continenti  adhuc  certant  medici.  Doc¬ 
tor  Blake  asseruit  hanc  a  sero  effuso,  Dr  Arm- 
strong  autem  a  venosa  congestione,  profectam. 


DE  CURATIONE. 


Curatio  multiplex  et  varia  hoc  in  morbo  pro¬ 
ponitur,  qua  occurrendum  erit  signis  eminenti¬ 
bus,  praecipue  autem  ad  levanda  vasa  cumulata,  ad 
efficiendam  quietem  ac  somnum,  ad  sustentendas 
vires  corporis.  De  his  igitur  remediis  nunc  fu¬ 
sius  dicendum,  nullo  certo  quidem  ordine,  quo- 

niam  in  tali  re,  de  ordinis  ratione  supervacaneum 
est  disserere. 

Missio  sanguinis . — Haec  quamvis  saepe  profuit, 
saepissime  tamen  nocebit ;  adeo  haudquaquam  est 
temere  adhibenda.  Indicabitur  praecipue  in  ju¬ 
venta,  in  habitu  corporis  pleno,  in  pulsibus  arte¬ 
riarum  vehementibus,  ubi  vires  corporis  aegri  non 
fractae  nimiuscule  ac  diutius  sibi  indulgendo  potus 
ardentes  et  vinolentes.  Ad  hanc  porro  primis 
tantum  morbi  temporibus  confugiendum.  “  For 
“  a  long  time,”  inquit  Doctor  Armstrong,  “  I 
“  firmly  believed  that  depletion  was  always  dan- 
“  gerous  in  this  disease  ;  but  as  I  had  imbibed 
“  this  prejudice  from  having  witnessed  its  failure 
«  and  injurious  effects  in  the  advanced  stages,  so 
“  it  has  been  removed  by  my  having  since  seen  it 
“  beneiicial  in  the  beginning  of  numerous  cases.” 
In  senectute  autem  atque  in  ebriosis,  pessime  huic 
remedio  creditur ;  neque  in  his,  ullo  in  tempore 
morbi  proderit.  Detractionem  sanguinis  auxiliare 
tantum,  neque  solum  remedium  unquam  habere 

i 

oportet.  “  When  bloodletting,”  inquit  Doctor 
Sutton,  “  has  been  employed,  and  principally  re- 

“  lied  on,  I  liave  observed  a  fatal  termination  in 
“  almost  every  case,  though  the  inclication  as  to 
“  liabit  for  its  use  appeared  strong  and  decisive.” 
Sanguinem  detrahere,  affixis  hirudinibus,  vel  cu¬ 
curbitulis  temporibus,  quam  incisa  vena,  utilius 
erit. 

Vesicatoria . — In  vesicatoriis  adhibendis,  non 
sine  maxima  cura,  ut  in  re  minime  certa,  ingre¬ 
diendum  ;  periculum  est  enim  ne  in  hoc  morbo 
augeant  vigiliam  et  febrem,  atque  ita  vim  aegri  ce¬ 
lerrime  conficiant. 

Purgantia . — Multi  hic  dejectiones  summis  lau¬ 
dibus  efferunt ;  nec  desunt  medici  qui  his  ut  soli 
remedio  fidunt.  Quae  a  Doctore  Armstrong 
quidem  feruntur,  non  ab  hac  opinione  sunt  prorsus 
aliena.  “  There  are  few  cases,”  inquit,  “  I  am 
“  fully  persuaded,  in  which  they  should  be  omit- 
“  ted  at  the  commencement.,,  Ventriculum  in¬ 
testinaque  detergendo  leniunt  communem  irrita¬ 
tionem  ;  praeterea  viam  parant  opio,  aliis  validis 
medicamentis,  quae  nunquam  sunt  adhibenda  nisi 
quum  alvi  canalis  fuerit  plane  purgatus.  Pluri¬ 
mum  prosunt,  ubi  ebrietas,  minus  frequens,  non 

ad  ebriositatem  processerit ;  ibique  non  modo  in¬ 
cipiente  morbo,  sed  ne  quidem  per  gradus  omnes 
sunt  emittenda?.  Doctor  Blake  Oleum  Crotonis 
Tiglii  felicissimo  successu  dedit,  quum  non  modo 
alvum  optime  laxaret,  sed  nervos  etiam  admodum 
delinire  videretur.  Siquando  autem  vires  sunt 
languidae,  pulsus  arteriarum  imbecilli,  atque  calor 
externo  in  corpore  diminutus,  tum  exinanitiones 
omnino  sunt  effugiendae. 

Frigus . — Corpus  aqua  frigida  perfudisse,  secun- 

4 

dum  quosdam  Medicos,  qui  hoc  multum  in  hac  re 
usi  fuerant,  magno  est  praesidio.  Doctor  Wood 
a  Novo  Castello  hoc  liberrime  utebatur.  iEgro- 
tantes  in  frigidarium  demisit,  atque  in  capita  fri¬ 
gidam  saepius  effudit  aquam,  donec  vehementes 
horrores  inciderent,  atque  frigus  vix  tolerari  pos¬ 
set.  Hoc  modo  pulsus  arteriarum  tardati  sunt, 
interdum  ad  tricenos  in  partes  sexagesimas  horae, 
atque  aeger  paulo  post  alto  somno  complexus,  qui 
in  horas  triginta  aut  quadraginta  duravit.  “  I 
“  have  known,”  inquit,  “  several  deaths  take  place 
“  under  the  plan  of  laudanum  and  wine,  and  have 
“  never  seen  one  death  take  place  under  the  cool- 

“  ing  plan.”  Hoc  idem  Doctor  Armstrong  ex¬ 
pertus  est  utilissimum.  “  It  is  unquestionable,” 
inquit,  “  that  the  cold-bath  may  be  used  in  Deli- 
“  rium  Tremens  successfully,  even  when  the  skin 
“  is  covered  with  perspiration,  and  either  when 
“  cool  or  of  an  unsteady  heat.  In  every  in- 
“  stance  in  which  I  have  seen  the  application  used 
“  in  this  disease,  the  condition  of  the  pulse  and 
“  skin  have  been  improved  by  it,  and  the  general 
“  irritation  greatly  relieved  by  it.” 

Hoc  autem  remedium,  sicut  missio  sanguinis, 
debet  adhiberi  incipiente  tantummodo  malo,  et  ubi 
aeger  est  juvenis  atque  pleno  corpore.  Quae  exci¬ 
tant  dare  oportet  ore,  nec  minus  ante  quam  post 
perfusionem,  et  corpus  postea  perfricandum.  In 
quacunque  re  dubia  Doctor  Armstrong  maluit 
perfusionem  calidam. 

Opium . — Quum  hoc  in  malo  princeps  consi¬ 
lium  sit  curandi  efficere  ut  aeger  sit  quietus,  at¬ 
que  somnum  afferre,  opium  ad  hanc  rem  ex  medi¬ 
camentis  omnibus  maxime  adhibitum,  atque  huic 
summa  fides  habita  est.  Ut  plenum  habeat  effec¬ 
tum,  oportet  dare  crebro  et  largius.  Rectius  da- 

tur  tincturae  modo,  cujus  quinquagenae  aut  sexage¬ 
nae  guttae  alternis  horis  sumantur,  donec  quies 
aut  somnus  concilietur.  Si  autem  pulvis  opii  ma¬ 
gis  placeat,  oportebit  dare  quatuor  grana  altera 
vel  tertia  quaque  hora,  ad  propositam  finem  con¬ 
sequendam.  Doctor  Armstrong  hac  ratione  me¬ 
dendi  nititur.  A  missione  sanguinis,  ubi  haec  con¬ 
venit,  orditur  ;  inde  ad  dejectiones,  ad  perfusiones, 
denique  ad  opium  decurrit.  Ubi  nequidem  opium 
prodest,  huic  conjungit  submuriatem  hydrargyri, 
quam  quidem  conjunctionem  his  ipsis  verbis  lau¬ 
davit  :  “  Calomel  and  opium  will  sometimes 

“  succeed  under  the  most  unpromising  appear- 
“  ances ;  and  whenever  there  is  groundfor  doubt- 
“  ing  the  propriety  of  evacuations,  these  should 
“  be  administered  in  preference  to  every  other  ex- 
“  pedient.”  Alia  quaedam  soporifera,  ut  Hyos- 
cyamus,  Digitalis  Purpurea,  Humulus  Lupulus,  et 
Camphora,  minus  usitata.  Ex  his  Camphora  Doc- 
tori  Blake  arridet  quidem  ;  hanc  adhibet  ratione 
Camphoreticae  Mixturae,  et  conjungit  eam  ^Etheri 
atque  Tincturae  Opii.  Est  denique  alia  quaedam  ad 
quam  curationem  nonnulli  Medici  confugiunt, 

quamque  magnopere  etiam  extollunt ;  utuntur 
Vino  scilicet,  aliisque  rebus  excitantibus,  hisque  ut 
soli  remedio  credunt.  Doctor  Pearson,  qui  pri¬ 
mus  de  hoc  morbo  scripsit,  hac  ratione  usque  ad 
tres  nonagintaque  aegros  usus  est,  atque,  si  illi  cre¬ 
damus,  felicissimo  eventu  ;  addidit  etiam,  alimenta 
quae  maxime  perhibentur  generosa.  Haec  tamen 
curatio  ut  periculosa  potius  vitanda,  praesertim  si- 
quis  adhuc  juvenis  pleno  habitu  corporis  hoc  mor¬ 
bo  laboret.  Cum  hoc  fiet,  victus  tenuis  certe  po¬ 
tior  fuerit.  Ista  ratio  Pearsoniana  quidem  non 
locum  habeat,  nisi  ubi  vires  prorsus  defecerint,  at¬ 
que  ubi  ex  liberiore  usu  irritamentorum,  sanatio, 
si  haec  penitus  sublata  fuerint,  impediatur,  dum 
nervi  hominis  vexantur,  atque  ipse  fit  irrequietus ; 
paululum  vini  interdum  igitur  recte  potest  dari  ; 
sed  nequidem  in  his  cerevisiae,  Anglice  Porter  or 
Beer,  minus  forsan  proderunt. 

Quum  ventriculum  intestinaque  ebriosorum  sae¬ 
pissime  tentantur,  amara  etiam  commendantur ; 
nec  parva  est  eorum  virtus,  si  tempestive  ac  peri¬ 
te  adhibeantur.  Submurias  quoque  hydrargyri, 

exiguis  portionibus,  causa  inducendi  internas  mu¬ 
tationes  adhibitus,  saepe  valuit. 

Hoc  igitur  in  morbo  atroci,  atque,  nisi  auspica¬ 
to  etiam  occurritur,  rapido  cursu  in  exitum  fata¬ 
lem  interdum  ducente,  vidimus,  exinanitionibus 

r 

haud  temere  utendum,  etiam  ubi  putentur  conve¬ 
nire,  neque  omnino  nisi  in  ipsis  initiis  morbi. 
Cuncta  quidem  illa  remedia,  ut  feliciter  eveniant, 
initio  adhibenda.  Talibus  cum  aegrotis  leniter 

plane  agendum  est,  quum  nihil  tam  valet  ad  fir- 

* 

mandos  mentium  errores,  quam  si  inhumaniter  aut 
acerbe  redargueris,  atque,  si  ullo  modo  potest, 
coercitiones  sunt  prorsus  omittendae.  Optimum 
erit  semper  ut  tantum  libertatis,  quantum  res  pati¬ 
tur,  habeant.  Diximus  supra  frigus  praestare  ad 
quietem  conciliandam  ;  neque  hoc  displicuisse  Doc- 
tori  Armstrong,  ex  suis  patet  verbis  :  “  One 
“  man,”  inquit,  “  was  allowed  to  go  nearly  a  mile 
“  to  look  at  the  sea  in  a  bleak  evening  ;  soon  af- 
“  ter  he  returned,  he  feli  into  a  sound  sleep,  and 
“  was  convalescent  next  day.  Another  walked 
“  about  in  a  large  apartment,  when  the  weather 
“  was  cold,  with  nothing  on  but  his  shirt,  for  more 

“  than  two  hours ;  he  afterwards  went  to  bed  of 
“  his  own  accord,  and  passing  a  quiet  night,  from 
“  that  time  recovered  apace.” 

Jejunium  quoque,  sicut  in  Phrenitide,  sanguinis 
cursum  semper  turbat.  Opus  erit  igitur  levibus 
cibis,  suis  quoque  temporibus. 

Haec  cum  aliis  remediis  jam  dictis  communem 
turbatam  temperiem  lenire  plerumque  reperientur, 
nec  spem  vanam  secundae  tandem  valetudinis  prae¬ 
bere.  Omnes  vero  sic  affecti  coercitionibus  uti¬ 
que  perperam  onerantur.  “  The  application,”  ut 
rursus  nitar  auctoritate  Doctoris  Armstrong,  “  of 
“  the  strait  waistcoat,  in  particular,  should  be  care- 
“  fully  avoided,  since  it  is  always  a  highly  dange- 
“  rous  expedient.” 

Comiter  ac  benigne  tractasse,  atque  assensisse 
potius  illis  aliena  loquentibus,  semper  ad  evincen¬ 
dos  maxime  profecerunt. 

Haec  habui  quae  de  Delirio  Trementi  dicerem, 
non  quod  permulta  nova  sperare  afferre,  sed  quo 
institutis  moribusque  hujus  Celeberrimae  Academiae 
libenter,  ac  pro  parte  virili  parerem. 

